**Билік басқаруында Үшінші жаңғыртуды іске асырудың бағыттары.**

***Шеденов Өтеғали Қадырғалиұлы, э.ғ.д.,профессор, әл-Фараби атындағы Қазақ Ұлттық Университеті; Оразкулова Сандуғаш Сабырқызы,магистрант, әл-Фараби атындағы Қазақ Ұлттық Университеті***

**Аңдатпа.** Бұл мақалада Үшінші жаңғыртуды іске асырудың негізгі бағыттары қарастырылған. Мұнда экономиканың жеделдетілген технологиялық жаңғыртылуы, бизнес ортаны түбегейлі жақсарту, макроэкономикалық тұрақтылық, адами капитал сапасын жақсарту және институционалдық өзгерістерге, қауіпсіздікке және сыбайлас жемқорлықпен күреске қатысты басымдықтары белгіленген.

Тірек сөздер: жаңғырту, технологиялық жаңғыртылу, мемлекеттік басқаруды жаңғырту, макроэкономикалық тұрақтылық.

**Аннотация.** В данной статье рассматриваются основные направления реализации Третьей модернизации. В нем изложены приоритеты ускоренной технологической модернизации экономики, коренное улучшение бизнес-среды, макроэкономическая стабильность, повышение качества человеческого капитала и институциональных изменений, безопасности и борьбы с коррупцией.

Ключевые слова: модернизация,технологическая модернизация, модернизация государственного управления, макроэкономическая стабильность.

**Abstract.** This article describes the main directions of implementation of the Third Modernization. It outlines the priorities for accelerated technological modernization of the economy, a fundamental improvement in the business environment, macroeconomic stability, improving the quality of human capital and institutional changes, security and fighting corruption.

Keywords: modernization, technological modernization, modernization of public administration, macroeconomic stability.

«Қазақстанның үшінші жаңғыруы: жаһандық бәсекеге қабілеттілік» атты Елбасының жолдауы — еліміздің алға қарай дамуының алғышарттарын көрсететін және қазақстандықтарды жаңа белестерді бағындыруға жетелейтін, ортақ мақсатқа топтастыратын тарихи құжат.

Жолдаудың тақырыбынан көрініп тұрғандай, бүгінгі күні қоғам да, мемлекет те, тіпті азаматтарымыздың ой-санасы да кезекті үшінші жаңғыруды бастан өткеретін кезеңге келді.Бұл жай ғана модернизация емес. Жолдауда технологиялық, сандық, индустриялық өркендеудің өзекті тұстары қамтылған. Әрбір сала бойынша жақын болашақта мемлекеттің жүрер жолын айқындап берді. Мұнда белгіленген міндеттер Елбасының жаһандық қатерлерге берген жауабы іспетті. Онда бес негізгі бағытқа басымдық берілген. Экономиканың жеделдетілген технологиялық жаңғыртылуы, бизнес ортаны түбегейлі жақсарту, макроэкономикалық тұрақтылық, адами капитал сапасын жақсарту және институционалдық өзгерістерге, қауіпсіздікке және сыбайлас жемқорлықпен күреске қатысты басымдықтар белгіленген, осы басымдықтар үшінші жаңғыртуды іске асырудың негізгі факторлары болмақ.

Қазақстан Президенті елдің жүйелі және дәйекті эволюциялық дамуын көздейтін мемлекеттік саясаттың өзара байланысы мен сабақтастығына көңіл бөле отырып, еліміз аяқ басқан жаңа тарихи кезеңге тән қауіптер мен сын-қатерлерді жан-жақты бағалай келе елдің рухани жаңғыру тұрғысынан болашаққа терең көзқарасын баяндады.

Өзгерістер жолына түскен елдердің әлемдік тәжірибесі жаңғырудың – әлеуметтік - мәдени өзгерістерден оқшаулауға болмайтын процесс екенін көрсетеді. Жаңғыру біздің заманымызда материалдық өмірді де және рухани өмірді де біріктіріп қамтуға тиіс.

Демек, жаңғыру – әлеуметтік-мәдени феномен, оның артында тиісті адамның әлемді сезінуі мен дүниетанымы, оның қоршаған ортаны түсінуі және оның ондағы орны, дәлелдері мен мінез-құлық стилі, құндылық бағдарлары мен мәдени қалауларының меңгерген жүйесі, соның ішінде өмірдің саяси нысандары, белгілі бір құқықтар мен міндеттемелер жүйесі тұрады.

Бүгінгі таңда, Қазақстанның Үшінші жаңғыруын іске асыру шеңберінде, үш жаңғырту процесі жүзеге асырылатын болады: саяси реформа, экономикалық өрлеудің жаңа моделін құру және қоғамдық сананы жаңғырту. Реформалар нәтижелілігінің маңызды алғы шарты – азаматтық келісім, әртүрлі саяси күштердің ынтымақтастығы мен жаңғырту жобасын іске асыру мақсатында қоғамның бірігуі. Бұл мәдени кодты өзгертуді, жаңа құндылықтар мен қалаулы болашақ бейнесін қалыптастыруды көздейтін қоғамдық сананы жаңғыртусыз мүмкін емес [1].

Жеделдетілген технологиялық жаңғырудағы міндет - цифрлық технологияны қолдану арқылы құрылатын жаңа индустрияларды өркендету. Елімізде 3D-принтинг, онлайн-сауда, мобильді банкинг, цифрлық қызмет көрсету секілді денсаулық сақтау, білім беру ісінде қолданылатын және басқа да перспективалы салаларды дамыту жоспарланған. Сонымен қатар, коммуникацияның дамуы мен оптикалық-талшықты инфрақұрылымға жаппай қолжетімділікті қамтамасыз ету, инновацияны қолдау және оларды өндіріске тезірек енгізу белгіленген. Бірінші басымдықтың екінші міндеті - Жаңа индустриялар құрумен қатар дәстүрлі базалық салаларды дамытуға серпін беру. Дәстүрлі салаларға өнеркәсіп, агроөнеркәсіптік кешен, көлік пен логистика, құрылыс секторы және басқалары жатады. Осы тұста негізгі фактор ретінде Төртінші өнеркәсіптік революция элементтерін жаппай енгізуге назар аударылды [2].

Тағы бір негізгі орындалатын міндеттердің бірі - еңбек нарығын жаңғырту. Жаһандық өзгерістер аясында бұл бағытта да белгілі бір қауіптер баршылық. Сондықтан Президент Үкімет пен әкімдерге жұмыспен қамту бағытында барлық жағдай жасауды тапсырды. Бұл ретте ірі кәсіпорындар әкімдіктермен бірлесе отырып, тиісті жол карталарын әзірлейтін болады. Жаңа технологиялардың енгізілуіне байланысты дәстүрлі салаларда еңбек ресурстары босап қалатынына назар аударта отырып, жаңа индустрия құрып, дамыту жұмыспен қамтудың және азаматтардың нақты табысын өсірудің қосымша мүмкіндігі болуы қажет.

Бизнес, шағын және орта кәсіпкерлік - соңғы жылдары биліктің күн тәртібінде күнара талқыланатын мәселе. Шындығында, шағын кәсіпкерлігі мығым елдің шаруасы шайқалмайды. Бұған мысал да жетерлік. Қазақстанда тұтастай алғанда бизнес ортаны дамытуға деген қадамдар жасалды. Дегенмен, жергілікті өңірлерде кәсіпкерліктің кедергілерін ысырып тастау реформасы әлі де жалғасуда. Осыған байланысты мемлекеттің экономикаға араласуын тежей отырып, жеке сектор арқылы экономиканың бәсекеге қабілеттілігін арттыру көзделеді. Екінші басымдық етіп белгілеген бизнес ортаны жақсарта түсу - дағдарысқа қарсы маңызды құрал болмақ. Бұл ретте Президент ішкі жалпы өніміндегі шағын және орта бизнестің үлесін 2050 жылға қарай кем дегенде 50% болуын қамтамасыз ету межесін белгіледі.

Жолдауда экономикалық жаңғыртудың драйвері ретінде агросектор аталған және оның күрделі көрсеткіштері көрсетілген. Елімізде алдыңғы бес жылда 500 мыңнан астам үй-шаруашылығын және кіші фермерліктерді кооперативтерге біріктіру іс-шарасы орындалмақ. Ветеринария, мал азығын дайындау, агрохимия және жаңа құрылған кооперативтер өз мүшелеріне несие алуға жеңілдіктер, субсидиялар алуға қол жеткізеді. Қазақстанның агроөнеркәсіптік кешенін (АӨК) дамытудың 2017-2020 жылдарға арналған бағдарламасы қайта жасалып қабылданды. Бұл бағдарлама бұрынғы «Агробизнес-2020» бағдарламасының жаңартылған нұсқасы [4].

АӨК жаңғыру бағдарламасын жоспарлауда және еліміздің азық-түлік қауіпсіздігін қамтамасыз ету жолында алдымен әр адамның тағам тұтыну физиологиялық нормасы ескерілуі, содан кейін мемлекет қорғанысына қажет өнімдердің мөлшері мен көлемі анықталуы керек. Ал басқа көлемдегі 2021 жылға қарай азық-түлік экспорты 40% арттыру жоспарланды. АӨК өндірістерін экспортқа шығаруға сонда ғана жол ашылады.

Төртінші басымдықтың негізгі міндеті - адами капитал сапасын жақсарту. Әлемдік деңгейдегі білім беру мен денсаулық сақтау жүйелерін қалыптастырмай  Үшінші жаңғыруды жүзеге асыру да еш мүмкін емес. Бұл ретте жаһандық жаңа қатерлерге қарсы адами капиталды да сапалы дамыту қажет. Ал адами капиталдың өзегі - білім. Білім болашақ дамудың кепілі. Сондықтан да, бұл басымдық бойынша білім беру жүйесінің рөлін өзгерту маңызды болмақ. Білім арқылы бәсекеге түсу, білім арқылы озу -  қай жағынан алғанда маңызды міндет. Өйткені ғылым дамымай дүние дамымайтыны әмбеге аян. Бұл ретте қазақстандық білім берудің басты міндеті - білім беруді экономикалық өсудің жаңа моделінің орталық буынына айналдыру. Президент білім саласын дамыту туралы айтқанда, оқыту бағдарламаларын сыни ойлау қабілетін және өз бетімен іздену дағдыларын дамытуға бағыттауды, IT-білімді, қаржылық сауаттылықты қалыптастыруға,  ұлтжандылықты дамытуға баса көңіл бөлу керектігін алға тартады.

Адам капиталын арттыру бойынша Дүниежүзілік банктің «Әлемдік даму индикаторына сәйкес» білімді дамыту үшін АҚШ ішкі өнімнің 7%, Ұлыбритания 6,1 %,, Франция 6%, Канада 5%,, ал Қазақстан 4%, жұмсайды.

Дамыған елдердің барлық капиталдың ішінде адам капиталының үлесі 75-80%, Қазақстанда бұл көрсеткіш 8-10%,. Сондықтан бізде адам капиталы үлесін 5-6 есе өсіру міндеті тұр [1].

Адам капиталына қатысты тағы бір ескеретін жайт, бұл – еңбек өнімділігі. Сарапшылардың пайымдауынша, адам капиталының 1% өсуі еңбек өнімділігін3,81% өсіреді. Бұған дәлел, соңғы онжылдықта әлемдік экономика адам ресурсы есебінен дамуда. Жапония мемлекеті ешбір ресурссыз алып державаға айналып отыр. Оның себебі жапондықтардың өндірісті басқарудың «Z теориясын», яғни өз компанияларын ұжымдық басқару жүйесін пайдалану арқылы ең тиімді әлемдік экономика қалыптастыруында. Бұл бізді ойландыруы тиіс. Сондықтан біз отандық зерттеушілердің «Халықаралық адам капиталы институтын» құруға және «Адам капиталын дамыту» бағдарламасын жасауға арналған ұсыныстарына қосыламыз, қолдаймыз. Сонда ғана дамуға жол ашылуы сөзсіз.

Елімізде барлық білім – ғылым саласында жаңа технологиялар қарқындап дамуда. Жаңғырту үдерісінде мемлекеттің рөлі зор. Ол әлемдік дамуды, өзгерістер үрдісін қадағалауы тиіс, оларды шешу үшін әртүрлі шараларды қабылдайды және осы өзгерістерді қабылдау үшін бар мүмкіндікті жасайды. Соңғысымен қиындықтар туындаған жағдайда мемлекет проблемаларды шешу жолдарын табуға, оларды шешудің барлық мүмкіндіктерін пайдалануға тиіс. Мемлекет өзін қоғамның қиындықтарына, проблемаларға тез бейімдеуі және уақытында тиісті шараларды қабылдауы маңызды.

Мемлекеттік басқаруды жаңғырту әрқашан мемлекеттік қызметке әсер етеді. Мемлекеттік құрылғының өзгерісі, осы саладағы түрлі түбегейлі өзгерістердің кезінде мемлекеттік қызметте сәйкес өзгертулер жүргізу өте маңызды, себебі берілген институт оларға уақытылы бейімделуі тиіс. Мемлекеттік басқаруды жаңғырту барысында тиімділікті арттыруға, көрсетілетін қызметтердің сапасын арттыруға көп көңіл бөлінеді. Осы мақсатта қызметті ұсыну, азаматтарды қабылдау, құжаттармен жұмыс істеу және азаматтарға қызмет көрсету уақытын қысқарту бойынша өзгерістер жасалуда. Сондай-ақ, реформалардың нәтижесінде азаматтарға өз құқықтары бойынша алатын ақпаратқа қолжетімділікті ұсыну қажет [3].

Мемлекеттік қызметшілер мен азаматтардың өзара іс-қимыл тәртібін жеңілдету үшін қызмет көрсетуді қамтамасыз ету, құқықтық және заңды мәселелерді шешуге жәрдемдесу және кеңес беру үшін арнайы орталықтар құрылады.

Мемлекеттік қызметшілердің жұмысының сапасын арттыру мақсатында олардың қызметіне түрлі баға беріледі. Бұл қызметкерлерді ынталандыруға көмектеседі, өз жұмысындағы кемшіліктерді анықтайды және олардың қызметінің тиімділігін арттырады. Осылайша, мемлекеттік басқарудың жаңғыртылуын жүзеге асыру барысында мемлекеттік қызметті реформалауға маңызды рөл беріледі, өйткені осы институт билік пен қоғамның қарым-қатынасындағы тікелей міндеттерді атқарады.

Кешенді міндеттердің көшін сандық технологиялар бастап тұруы бекер емес. Заманауи технологияларды ел өмірінің басым салаларына енгізу арқылы экономикалық дамудың жаңа моделін жасау – бүгінгі күннің басты талабы. Президенттің тапсырмасы бойынша мемлекет бүкіл Қазақстан бойынша жаңа бағдарламаларды қолға алуға миллиардттар бөлінетін болады. Сонымен қатар, инновациялық салада жаңа толық кешенді салалар пайда болатыны айқындалды. Осындай күрделі тапсырманы алдымызға қойып отырғандықтан қаражат мейлінше тиімді игерілуі тиіс. Әр бағдарламалар мен жобалардың нақты мерзімі, бақылау индикаторы және нақты жауапкершілігін мойнына алған лауазымды тұлғаны көрсете отырып, толыққанды бизнес жоспары ретінде дамыту қажет. Бұл тұрғыда Мемлекет басшысының билік тармақтары арасындағы өкілеттіліктерді қайта бөлу туралы бастамасы дер кезінде жасалған қадам болды.

Енді алдағы уақытта бірқатар салалар бойынша жұмысты оңтайландыру үшін біраз өзгеріс болайын деп тұр.  Президенттің әлеуметтік-экономикалық үдерістерді реттеудегі біршама өкілеттіліктерін Үкіметке және басқа да атқарушы органдарға тапсыратынын айтты. Мемлекет басшысы бұл салаға Үкімет, министрлік және әкімдіктер толықтай жауап береді және өкілеттіліктерді беру тиісті Заңдарды өзгерту арқылы іске асатынын мәлімдеді. Мемлекет басшысы билік тармақтарын да үлестіру барысында 40-қа тарта Президенттік құзыреттің Парламентке және Үкіметке берілетінін атап өтті.  Ал елдің қауіпсіздігін қамту үшін Үкімет пен Ұлттық қауіпсіздік комитетіне «Қазақстан киберқалқаны» жүйесін қалыптастыру шараларын қабылдау тапсырылды. Жаңаша дамудың бұл бағыттары қазақстандық экономика қарқынының өсуін орташа әлемдік деңгейден жоғарылатып, Қазақстанның жетекші 30 елдің қатарына кіруде тұрақты ілгерілеуін қамтамасыз етуі тиіс.

Үшінші жаңғыру экономиканың жедел технологиялық жаңаруына соңғы серпін, инновациялық салаға қуатты күш береді. Ендігі кезекте келешегі зор бастамалар мен іргелі жобалар негізінде экономиканың жаңа үдемелі салаларын құру жөнінде алдымызға стратегиялық міндеттер қойды. Бұл орталық және аймақтық деңгейдегі экономикалық тәсілдердің барлығын қайта қарауды қажет етеді. Біздің еліміз аса маңызды шешім – саяси жүйені жаңғырту мен экономикалық қайта құруларды бір мезетте жүзеге асыруы керек. Ауыртпашылықтар аз емес, алайда нәтижесі жемісті болатыны сөзсіз.

**Пайдаланылған әдебиеттер:**

1. Интернет ресурс: <https://www.egemen.kz/2017/01/31/97069>

### Қазақстан Республикасының Президенті Н.Ә. Назарбаевтың Қазақстан халқына «Қазақстанның үшінші жаңғыруы: жаһандық бәсекеге қабілеттілік» атты жолдауы, 31 қаңтар 2017 жыл

1. Купряшин Г.Л. Модернизация государственного управления: рационализм vs традиционализм – Проблемный анализ и государственно-управленческое проектирование – 2011. – Т. 4. – №4. С. 70–73.
2. Интернет ресурс: [http://kazpravda.kz](http://kazpravda.kz/)